Tolong jelaskan mengenai Karier dari Amanda Seyfried dalam bahasa melayu

Ketika tempoh Seyfried sebagai seorang model, beliau muncul dalam iklan cetak untuk syarikat pakaian termasuk Limited Too bersama Leighton Meester dan ditampilkan dalam tiga kulit buku novel bersiri Sweet Valley High.  Beliau berhenti daripada menjadi model ketika berumur tujuh belas tahun, dan bekerja sebagai seorang pelayan di sebuah pusat komuniti persaraan. Seyfried mempelajari vokal, opera dan berlatih bersama seorang jurulatih pementasan Broadway semasa masih remaja. Beliau mula berlakon sebagai pelakon tambahan dalam drama televisyen, Guiding Light Dari tahun 2000 sehingga 2001, beliau melakonkan watak Lucy Montgomery dalam As the World Turns. dan Joni Stafford dalam All My Children dari tahun 2002 sehingga 2003.

Pada tahun 2003, Seyfried menjalani uji bakat untuk watak Regina George dalam filem Mean Girls; watak itu kemudiannya diberi kepada Rachel McAdams. Walaupun beliau pada mulanya dicadangkan untuk melakonkan watak utama Cady Heron, yang diberikan kepada Lindsay Lohan, penerbit filem itu memutuskan bahawa Seyfried akan melakonkan watak Karen Smith, kawan Regina. Filem itu mencapai kejayaan box office dengan membuat kutipan sebanyak AS$129 juta. Lakonan Seyfried di dalam filem ini membolehkan beliau bersama-sama Lohan, Lacey Chabert dan McAdams memenangi Anugerah Filem MTV dalam kategori "Best On-Screen Team". Seyfried menjalani ujibakat untuk watak utama dalam siri televisyen UPN, Veronica Mars. Watak itu kemudiannya diberikan kepada Kristen Bell dan Seyfried melakonkan watak rakan karib Veronica, Lilly Kane. Wataknya hanya ditunjuk dalam babak imbasan. Seyfried muncul dalam sepuluh episod siri televisyen ini pada tahun 2004 sehingga 2005.

Pada tahun 2005, Seyfried melakonkan watak utama, Samantha, sebuah karakter yang ditulis oleh pengarah, Rodrigo García khas untuknya dalam filem Nine Lives yang menampilkan sembilan filem pendek dengan tema berlainan dan barisan pelakon yang luas. Untuk lakonannya dalam filem ini, Seyfried bersama-sama pelakon wanita utama filem ini yang lain memenangi anugerah dari Festival Filem Antarabangsa Locarno untuk Pelakon Wanita Terbaik. Pada tahun yang sama, beliau melakonkan watak sokongan, Mouse dalam filem bebas, American Gun. Pada tahun 2006, Seyfried muncul dalam lima episod siri TV, Wildfire sebagai Rebecca dan melakonkan watak utama sebagai Chrissy dalam filem pendek, Gypsies, Tramps & Thieves. Seyfried juga melakonkan watak kecil sebagai Julie Beckley di dalam filem Alpha Dog. Dari tahun 2004 sehingga 2006, Seyfried membuat beberapa penampilan tetamu dalam siri televisyen termasuk House, M.D., Justice, Law & Order: Special Victims Unit, American Dad! dan CSI: Crime Scene Investigation.